
Kommunikáció és valóság. A kiskunlacházi gyilkosság megjelenése a tömegkommunikációban

A dolgozatom témája a rendőrségi kommunikáció bemutatása egy konkrét bűnügyön keresztül. A témaválasztás számomra nem volt kérdéses, ugyanis a bűncselekmény helyszíne és a lakóhelyem mindössze két településnyire fekszik egymástól, ez az eset a gyilkosság tudomásra jutása óta foglalkoztat engem és azt hiszem a környékbeli lakosokat egyaránt. Az áldozatot személyesen ugyan nem ismertem, de számos közös ismerősünk van, akik mind meghallgatásra kerültek a nyomozás során. Ez az eset mindenkit megrázott, majdnem egy éven keresztül folyamatosan foglalkozott vele a média és a különböző hírportálok, mindenki várta a kislány gyilkosának kézrekerítését. A lakosság, a bulvárlapok csak találgattak bírálták a nyomozás hatékonyságát, ami óriási nyomás alatt tartotta az ügyben dolgozó nyomozócsoportot. A sok helyi pletyka, a rendőrség nem kellően tudatos kommunikációja és a 2008-as roma gyilkosságok még tovább fokozták a feszültséget az egész országban. Tehát a kutatásom kiterjed először is a rendőrség belső és külső kommunikációjára, a média és a rendőrség kapcsolatára. A további részeiben a gyilkosság rövid leírás következik, majd az írott és elektronikus sajtóban, továbbá a televízióban és rádióban megjelent cikkek, riportok bemutatása összevetve a nyomozás folyamatával és végül az ebből levont konklúzió.



